عبد السلام وادو، لاعب المنتخب الوطني السابق، ما تقبلش تصريحات خالد بولحروز، المغربي لي لعب باسم المنتخب الهولندي، لي انتقد فيها تفضيل الجامعة المحترفين ديال فرنسا على حساب مغاربة هولندا. وادو، لي لعب فنانسي الفرنسي والمنتخب المغربي العديد من السنوات، أكد في تدوينة على حسابه الرسمي، بلي تصريح بولحروز، طايش، يعني بغا يگول ديال الدراري الصغار، وماكايليقش بسمية ديال لعاب كبير لعب ففراقي كبار فاوربا. عبد السلام وادو كذب فالدوينة ديالو بولحروز، وگال أن الجامعة السابقة ما عمرها تجاهلت المحترفين ديال هولندا، وگال بلي بزاف ديال لعابة جاو المنتخب بحال علي بوصابون ونور الدين البوخاري وخالد سينوح وإسماعيل العيساوي وزكرياء لبيض واسامة كمان وأسامة السعيدي ومنير الحمداوي ووحدين اخرين وأضاف وادو يمكن تكون الجامعة تجاهلت بولحروز وفلايني ولكن هادشي ما مقصودش، يعني انها ما كانتش كتفضل المحترفين ديال فرنسا، كما يدعي بولحروز. الرد ديال وادو جاي من بعد ما صرح بولحروز للصحافة الهولندية أن اختياره اللعب لهولندا بدل المغرب، كيرجع بالأساس لعدم اهتمام الجامعة به ولم تستدعيه لحمل القميص الوطني، لحقاش كانت كتعتمد غير على المحترفين ديال فرنسا واخا كيلعبو في تروازيام ديفيزيون، لكن الأمور الٱن اختلفت ورجعات الجامعة كتهتم باللعابة لي فهولندا. وبزاف ديال المغاربة كيبغيو يلعبو للمغرب. 
شاعلة بين وادو وبولحروز على المنتخب